Diari Oficial de la Generalitat Valenciana


Sumari del DOGV 3207, del 20-03-1998 (1998/1752)

ORDRE de 13 de febrer de 1998, de la Conselleria de Benestar Social, per la qual es convoquen els V Premis Projectes Fi de Carrera en Matèria d'Accessibilitat al Medi Físic.
-----------------------------------------------------------------------------------------------------------------------------------------------------------------------------

### Dades del document

Número de DOGV
:   3207

Data del DOGV
:   20-03-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/1752


Data del document
:   13-02-1998

Organisme emissor
:   Conselleria de Benestar Social

Tipus de document
:   Ordre

ORDRE de 13 de febrer de 1998, de la Conselleria de Benestar Social, per la qual es convoquen els V Premis Projectes Fi de Carrera en Matèria d'Accessibilitat al Medi Físic. [1998/Q1752]
  
Entre els objectius de la nova Llei de Serveis Socials de la Comunitat Valenciana està la prevenció, el tractament i l'eliminació de qualsevol causa de marginació, d'inadaptació o de desigualtat social, que es materialitzen en les successives convocatòries d'ajudes destinades a persones beneficiàries, i també en la subvenció de despeses derivades de l'eliminació de barreres arquitectòniques, urbanístiques i de la comunicació. A banda d'aquests objectius, aquesta Conselleria de Benestar Social assumeix com a essencial la necessitat de realitzar activitats adreçades a conscienciar els ciutadans i ciutadanes sobre les dificultats de qui viu en un medi que no té en compte les barreres que han de superar cada dia.
  
Com a culminació d'aquestes tasques d'atenció directa individualitzada i de conscienciació col·lectiva, aquesta Conselleria convoca els V Premis Projectes Fi de Carrera en Matèria d'Accessibilitat al Medi Físic, amb la finalitat de potenciar no sols la realització d'estudis sobre la matèria de futurs professionals i futures professionals, sinó també les actituds d'aquestes persones que es materialitzaran en un treball que originarà ciutats més accessibles, on tots el veïns i veïnes assumisquen els espais adaptats com a forma natural i habitual de viure en cada medi.
  
Tots aquests esforços, des de l'àmbit públic, s'orienten a millorar les condicions dels sectors de població que estan en inferioritat de condicions respecte a la resta de ciutadans i de ciutadanes, perquè tots puguen fer ús dels drets que la Constitució espanyola ha concedit amb absoluts termes d'igualtat.
  
Amb aquesta convocatòria es contribueix a la consolidació del Pla d'Actuació en Matèria d'Accessibilitat al Medi Físic i la implicació dels professionals i de les professionals de l'arquitectura i l'enginyeria en un projecte comú de normalització d'un entorn accessible a tots els ciutadans i a totes les ciutadanes.
  
Per tot això, i en virtut de les facultats atribuïdes pel Decret 37/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Benestar Social (DOGV número 2.942, de 01.03.9797),
  
ORDENE
  
Article 1. Objecte i participants
  
Es convoquen els V Premis Projectes Fi de Carrera en Matèria d'Accessibilitat al Medi Físic.
  
Els premis tenen com a finalitat reconéixer els projectes de fi de carrera realitzats per alumnes de la Universitat Politècnica de València, l'Escola Politècnica Superior de la Universitat d'Alacant, i l'Escola Superior de Tecnologia i Ciències Experimentals de la Universitat Jaume I de Castelló, el contingut dels quals tracta el tema de l'accessibilitat al medi físic i signifiquen una millora en la qualitat de vida dels ciutadans i de les ciutadanes, i en la tasca dels departaments universitaris a què estan adscrits els professors-tutors o professores-tutores dels projectes.
  
Article 2. Seccions i quantia dels premis
  
S'estableixen tres premis de 300.000 pessetes, que s'adjudicaran en tres seccions diferents:
  
1. Eliminació de barreres: actuacions adreçades a l'eliminació de barreres urbanístiques, arquitectòniques, del transport i de la comunicació, a edificis i a espais ja existents.
  
2. Dissenys accessibles: projectes referits a obres noves, que recullen el paràmetre de l'accessibilitat integrat en aquests.
  
3. Ajudes tècniques: estudis sobre ajudes tècniques complementàries a l'urbanisme, l'educació, el transport i la comunicació.
  
L'import dels premis es distribuirà entre l'autor o autora del projecte de fi de carrera i el departament universitari a què estiga adscrit el professor-tutor o professora-tutora d'aquell, i s'adjudicarà a cadascun la quantitat de 150.000 pessetes.
  
Si queda desert el premi en algun dels tres apartats, podrà atorgar-se dins d'altra secció, si el jurat creu que hi ha treballs mereixedors d'això.
  
Article 3. Presentació de treballs i documentació
  
3.1 Els treballs hauran de presentar-se personalment o per correu certificat a la Direcció General de Serveis Socials, al carrer de Colom, número 80, codi postal 46151, València, i s'indicarà al sobre «Premis Projectes Fi de Carrera 1998», sense perjudici del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE número 285, de 27.11. 92).
  
3.2 Les persones interessades presentaran:
  
a) Un escrit en què es manifestarà la seua voluntat de presentar-se al concurs i en què constaran les següents dades relatives a (veure annex I):
  
1. Treball: títol i secció a què es presenta.
  
2. Autor/autora: nom i cognoms, adreça, telèfon i document nacional d'identitat.
  
3. Tutor/tutora: nom i cognoms, departament i escola.
  
b) Còpia del projecte fi de carrera que inclourà tot el material gràfic que en forma part. El projecte ha d'anar acompanyat d'una memòria que haurà d'especificar les solucions d'accessibilitat del projecte, escrites i gràfiques, de forma separada, en què es detallen els aspectes del treball i les solucions pràctiques que proposa i que, segons el parer de la persona concursant, puguen ser, posteriorment, valorades pel jurat des del punt de vista de l'accessibilitat. L'extensió de l'esmentada memòria no superarà els quatre folis.
  
c) Certificat en què conste la data en la qual ha sigut aprovat el projecte en la universitat corresponent. La participació en aquesta convocatòria exigeix que el projecte fi de carrera haja sigut aprovat per la universitat corresponent en el període comprés entre l'1 d'octubre de 1997 i el 30 de setembre de 1998.
  
Article 4. Termini de presentació
  
El termini de presentació dels treballs començarà l'endemà de la publicació de la convocatòria en el Diari Oficial de la Generalitat Valenciana i finalitzarà el dia 16 d'octubre de 1998, a les 14.00 hores.
  
Article 5. Composició del jurat
  
La composició del jurat és la següent:
  
- Presidenta: la directora general de Serveis Socials o persona que la substituïsca.
  
- Vicepresident: vicerector d'Investigació i Desenvolupament Tecnològic de la Universitat Politècnica de València.
  
- Vocals:
  
· El cap de l'Àrea d'Infraestructures de la Conselleria de Benestar Social.
  
· Un professor o una professora de la Universitat Politècnica de València per cadascuna de les tres seccions establides en l'article segon, designats pel rector de la Universitat.
  
· Un professor o una professora de l'Escola Politècnica Superior de la Universitat d'Alacant, designat pel director de l'Escola.
  
· Un professional expert en matèria d'accessibilitat designat per la directora general de Serveis Socials.
  
· Un tècnic o una tècnica de la Direcció General de Serveis Socials qui actuarà com a secretari/secretària.
  
El jurat podrà declarar deserts els premis.
  
Article 6. Resolució
  
Es delega en la directora general de Serveis Socials la resolució d'aquesta convocatòria, la qual es dictarà sobre la base del veredicte vinculant del jurat i finalitzarà la via administrativa.
  
El termini màxim per a dictar resolució serà d'un mes, comptador des de la data d'acabament del termini de presentació de treballs fixat en aquesta ordre.
  
Article 7. Recursos
  
1. Contra la resolució, expressa o presumpta, dictada per la directora general de Serveis Socials, es podrà interposar-hi un recurs contenciós administratiu en la forma, el termini i les condicions que determina la llei que regula aquella jurisdicció.
  
2. En tot cas, per a la interposició del recurs contra les resolucions presumptes serà necessari que, amb caràcter previ, la persona interessada acredite l'eficàcia de l'acte presumpte d'acord amb el que disposa l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 8. Publicació i retirada de treballs
  
La resolució de la convocatòria serà publicada en periòdics de difusió autonòmica i també a la seu de la Direcció General de Serveis Socials, al Rectorat de la Universitat Politècnica de València i a l'Escola Politècnica d'Alacant.
  
La Direcció General de Serveis Socials, en virtut de l'autorització expressa de l'autor o de l'autora, es reserva el dret de publicar, totalment o parcialment, el contingut dels treballs premiats.
  
Els treballs presentats que no resulten premiats podran ser retirats en el termini de tres mesos, després de publicada la resolució de la convocatòria. Els treballs que no siguen retirats en aquest termini, quedaran en poder de la Direcció General de Serveis Socials, la qual podrà destruir-los, publicar-los, difondre'ls o reproduir-los totalment o parcialment.
  
Article 9. Obligacions de les persones premiades
  
1. Acceptar la totalitat de les bases de la convocatòria.
  
2. Assumir les actuacions de control financer que corresponguen a la Intervenció General en relació amb el premi concedit.
  
3. Comunicar a la Direcció General de Serveis Socials l'obtenció d'ajudes per la mateixa finalitat, procedents de l'administració pública o d'ens públics o privats.
  
4. Cedir a la Direcció General de Serveis Socials el treball, en cas de resultar premiat, i autoritzar la mencionada Direcció General per temps il·limitat i en qualsevol àmbit territorial, per a l'exercici dels drets de reproducció, de distribució, de comunicació pública i de modificació dels projectes premiats.
  
Article 10. Pagament i justificació
  
El pagament de la totalitat de l'import es realitzarà un cop dictada per la directora general de Serveis Socials la resolució d'adjudicació dels premis i en la mesura que aquesta resolució suposa la conformitat a la justificació de les quantitats atorgades.
  
Article 11
  
S'estableix una dotació pressupostària de 900.000 pessetes que serà atesa a la secció 16, a càrrec del programa pressupostari 313.10, Serveis Socials, línia de subvenció 428/000/98 (codi comptable 1828) «Foment de línies d'investigació social».
  
DISPOSICIÓ FINAL
  
Contra las bases d'aquesta convocatòria s'hi podrà interposar un recurs contenciós administratiu en el termini de dos mesos, comptadors des de la publicació d'aquelles, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb l'article 58 de la Llei de 27 de desembre de 1956, que regula l'esmentada jurisdicció, amb la comunicació prèvia a aquesta Direcció General de Serveis Socials de la intenció d'interposar aquest recurs.
  
Aquesta ordre entrarà en vigor el dia de la publicació en el Diari Oficial de la Generalitat Valenciana.
  
València, 13 de febrer de 1998
  
La consellera de Benestar Social,
  
MARCELA MIRÓ PÉREZ
  
ANNEX I
  
Dades de l'autor/alumne o de l'autora/alumne participant:
  
Cognoms\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
Nom\_\_\_\_\_\_\_\_\_\_\_\_\_\_\_\_\_\_\_\_\_\_\_NIF\_\_\_\_\_\_\_\_\_\_\_\_\_\_\_\_\_\_
  
Adreça\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
Localitat\_\_\_\_\_\_\_\_\_\_\_\_\_\_\_\_\_\_\_\_\_\_\_\_CP\_\_\_\_\_\_\_\_\_\_\_\_\_\_\_
  
Província\_\_\_\_\_\_\_\_\_\_\_\_\_\_\_\_\_\_Telèfon\_\_\_\_\_\_\_\_\_\_
  
Dades del Projecte Fi de Carrera:
  
Títol\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
Secció\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
Sol·licite: ser admés o admesa com a participant dels V Premis Projectes Fi de Carrera, amb aquesta finalitat adjunte el material i la documentació exigida en les bases de la convocatòria, i accepte aquestes en la seua totalitat.
  
Cedisc a la Direcció General de Serveis Socials el treball presentat, si aquest resulta premiat, i autoritze a la mencionada Direcció General per temps il·limitat i en qualsevol àmbit territorial, per a l'exercici dels drets de reproducció, de distribució, de comunicació pública i de modificació d'aquest.
  
..., ... d ... de 1998
  
(Signatura)
  
Dades del professor-tutor o de la professora/tutora:
  
Cognoms\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
Nom\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
Escola\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
Departament\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
Adreça\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
Localitat\_\_\_\_\_\_\_\_\_\_\_\_\_\_\_\_\_\_\_\_CP\_\_\_\_\_\_\_\_\_\_\_\_\_\_\_\_